1)

muutetaan 4 p artikla seuraavasti: a) korvataan 1 kohta seuraavasti: ”1. Kielletään sellaisen teknisen avun, välityspalvelujen tai rahoituksen tai rahoitusavun suora tai välillinen tarjoaminen, joka liittyy Venäjältä peräisin olevien tai Venäjältä vietyjen raakaöljyn tai öljytuotteiden kauppaan, välitykseen tai kuljetukseen kolmansiin maihin, myös aluksesta alukseen tapahtuvien siirtojen avulla.” b) korvataan 4 kohta seuraavasti: ”4. Kielletään kauppa, välitys ja kuljetus kolmansiin maihin, aluksesta alukseen siirto mukaan luettuna, asetuksen (EU) N:o 833/2014 liitteessä XXV lueteltujen, Venäjältä peräisin olevan tai Venäjältä viedyn CN-koodiin 2709 00 kuuluvan raakaöljyn osalta 5 päivästä joulukuuta 2022 ja Venäjältä peräisin olevien tai Venäjältä vietyjen CN-koodiin 2710 kuuluvien öljytuotteiden osalta 5 päivästä helmikuuta 2023.” c) korvataan 5 kohta seuraavasti: ”5. Tämän artiklan 4 kohdassa säädettyä kieltoa sovelletaan siitä päivästä alkaen, jona liitettä XI tämän artiklan 9 kohdan a alakohdan mukaisesti muuttava ensimmäinen neuvoston päätös tulee voimaan. Jokaisen tämän päätöksen liitteen XI muuttamista koskevan myöhemmän neuvoston päätöksen voimaantulopäivästä alkaen tämän artiklan 1 ja 4 kohdassa säädettyjä kieltoja ei sovelleta 90 päivän ajan sellaisten asetuksen (EU) N:o 833/2014 liitteessä XXV lueteltujen tuotteiden kuljetuksiin, jotka ovat peräisin Venäjältä tai jotka on viety Venäjältä, eikä teknisen avun, välityspalvelujen, rahoituksen tai rahoitusavun suoraan tai välilliseen tarjoamiseen kuljetukseen, edellyttäen että a) kuljetus tai teknisen avun, välityspalvelujen, rahoituksen tai rahoitusavun tarjoaminen kuljetukseen perustuu sopimukseen, joka on tehty ennen jokaisen tämän päätöksen liitteen XI muuttamista koskevan myöhemmän neuvoston päätöksen voimaantulopäivää; ja b) ostohinta barrelilta ei ylittänyt tämän päätöksen liitteessä XI vahvistettua hintaa kyseisen sopimuksen tekopäivänä.” d) korvataan 6 kohta seuraavasti: ”6. Edellä 1 ja 4 kohdassa säädettyjä kieltoja ei sovelleta a) 5 päivästä joulukuuta 2022 alkaen Venäjältä peräisin olevan tai Venäjältä viedyn CN-koodiin 2709 00 kuuluvan raakaöljyn osalta eikä 5 päivästä helmikuuta 2023 alkaen Venäjältä peräisin olevien tai Venäjältä vietyjen CN-koodiin 2710 kuuluvien öljytuotteiden osalta sillä edellytyksellä, ettei tällaisten tuotteiden ostohinta barrelilta ylitä tämän päätöksen liitteessä XI vahvistettuja hintoja; b) asetuksen (EU) N:o 833/2014 liitteessä XXV lueteltujen raakaöljyn tai öljytuotteiden osalta, kun kyseiset tavarat ovat peräisin kolmannesta maasta ja ne ainoastaan lastataan Venäjällä taikka ne lähtevät Venäjältä tai ne kuljetetaan Venäjän kautta, sillä edellytyksellä, että kyseiset tavarat eivät ole peräisin Venäjältä eikä niiden omistaja ole venäläinen; c) tämän päätöksen liitteessä XII mainittujen tuotteiden kyseisessä liitteessä mainittuihin kolmansiin maihin tapahtuvan kuljetuksen tai tällaiseen kuljetukseen liittyvän teknisen avun, välityspalvelujen, rahoituksen tai rahoitusavun osalta kyseisessä liitteessä määritetyn ajan; d) 5 päivästä joulukuuta 2022 alkaen CN-koodiin 2709 00 kuuluvan Venäjältä peräisin olevan tai Venäjältä viedyn raakaöljyn osalta, joka on ostettu tämän päätöksen liitteessä XI vahvistettua hintaa korkeammalla hinnalla ja joka lastataan alukseen lastaussatamassa ennen 5 päivää joulukuuta 2022 ja puretaan lopullisessa määräsatamassa ennen 19 päivää tammikuuta 2023.” e) korvataan 8 kohta seuraavasti: ”8. Jos alus on liitteen XI muuttamista koskevan neuvoston päätöksen voimaantulon jälkeen kuljettanut 4 kohdassa tarkoitettua venäläistä raakaöljyä tai 4 kohdassa tarkoitettuja venäläisiä öljytuotteita ja kuljetuksesta vastannut toimija tiesi tai sillä oli perusteltu syy epäillä, että tällainen raakaöljy tai tällaiset öljytuotteet oli ostettu hinnalla, joka ylitti liitteessä XI vahvistetun hinnan tällaista ostoa koskevan sopimuksen tekopäivänä, kielletään sellaisten 1 kohdassa tarkoitettujen palvelujen tarjoaminen, jotka liittyvät kyseisen aluksen suorittamaan, 4 kohdassa tarkoitetun Venäjältä peräisin olevan tai Venäjältä viedyn raakaöljyn tai 4 kohdassa tarkoitettujen Venäjältä peräisin olevien tai Venäjältä vietyjen öljytuotteiden kuljetukseen, 90 päivän ajan siitä päivästä, jona hintakaton ylittävällä hinnalla ostettu lasti puretaan.” f) lisätään kohdat seuraavasti: ”10. Edellä 1 ja 4 kohdassa säädettyjä kieltoja ei sovelleta kuljetukseen eikä sellaisen kuljetukseen liittyvän teknisen avun, välityspalvelujen, rahoituksen tai rahoitustuen tarjoamiseen, joka on tarpeen sellaisen tapahtuman kiireelliseksi estämiseksi tai lieventämiseksi, jolla on todennäköisesti vakavia ja merkittäviä vaikutuksia ihmisten terveyteen ja turvallisuuteen tai ympäristöön, tai luonnonkatastrofien torjumiseksi edellyttäen, että kansalliselle toimivaltaiselle viranomaiselle on ilmoitettu asiasta välittömästi sen jälkeen, kun tapahtuma on havaittu. 11. Jäsenvaltiot ja komissio ilmoittavat toisilleen havaituista tapauksista, joissa tässä artiklassa säädettyjä kieltoja on rikottu tai kierretty. Tämän artiklan mukaisesti toimitettuja tai vastaanotettuja tietoja on käytettävä niihin tarkoituksiin, joita varten ne on toimitettu tai vastaanotettu, mukaan lukien toimenpiteen tuloksellisuuden varmistaminen. 12. Hintakattomekanismin toimintaa, mukaan lukien liite XI ja tämän artiklan 1 ja 4 kohdassa säädetyt kiellot, tarkastellaan uudelleen tammikuun 2023 puolivälistä alkaen ja sen jälkeen kahden kuukauden välein. Uudelleentarkastelussa on otettava huomioon toimenpiteen tehokkuus, jota arvioidaan toimenpiteen odotettujen tulosten, sen täytäntöönpanon, hintakattomekanismin kansainvälisen noudattamisen ja siihen epävirallisen mukautumisen sekä toimenpiteen unioniin ja sen jäsenvaltioihin kohdistuvan mahdollisen vaikutuksen näkökulmasta. Sen on vastattava markkinoiden kehitykseen, mukaan lukien mahdolliset häiriöt. Jotta voidaan saavuttaa hintakaton tavoitteet, mukaan lukien sen kyky vähentää Venäjän öljytuloja, hintakaton on oltava vähintään viisi prosenttia venäläisen öljyn ja venäläisten öljytuotteiden markkinoiden keskihinnan alapuolella, Kansainvälisen energiajärjestön toimittamien tietojen perusteella laskettuna.”